कहिनी
छत्तीसगढ़ राज बने सतरा बछर पुरगे, अब अठ्ठारा बछर के होगे। जवानी के डेहरी म पांव ल धरही। एखर बर जम्मों छत्तीसगढ़िया भाई-बहनी, मनखे सियान मन ल जय जोहार करथव। सुरता आथे नवा-नवा छत्तीसगढ़ राज बनिस म सब्बो डहर हमन खुसियाली मनावत कहत रहेन, अब बिसाहू भइया के राज आगे, मनटोरा दीदी के टूटे मन ह जुर जाही, कई बछर के पीरा हर मेटा जाही, खुसियाली म मनटोरा दीदी के दिन ह बहर जाही। जून्ना तियार ल फेर हमन मनाबो, बरा-बोबरा, खुरमी-ठेठरी पताल के चटनी संग नवा चाऊर के अंगाकर-चीला, देहरौरी-अनरसा ढेकी म कूट के बने, करी के लड़वा, झन पुछ संगवारी लार ह टपक के, सूजी के हलूवा, घी म मेहमहावत मालपुआ खाबो। हरेली ले होली फागुल मेला मड़ई के तिहार मनाबो। फेर हमर छत्तीसगढ़ के चिंहारी बाढ़ जाही। सतरा बछर होइसत सरकार ह नवा-नवा तिहार मनायेबर कहे लागिस, जेला हमन कभो नावों ल नइ सुने रहेन। बोनस तिहार सुरू करके न जाने किसीम-किसीम के तिहार मनाय ल कहे लागिस। प्रधानमंत्री ह गणतंत्र दिवस ल एक दिन पहली मनाये बर घोषणा कर देहिस, नोटबंदी, नसाबंदी, मेक इन इंडिया, जीएसटी ना जाने कतका तिहार सुरू होगे, बया भुलागे। 26 जनवरी के मोर मन के बात ल सुनिहा कहिस। हमर इहां छह महिना बर नवा बछर म एक सौ चवालिस धारा लगा दिस, चुनाव होत तक कोनो नेहरू चौक म धरना आंदोलन अपन दुख-पीरा ल झन गुहारीहा कह देहिस। कोनो अब बाहर शौच गंदगी झन करिहा। अरपा नदिया ल हमन एक महिना तक सफाई करेन, हालत ल देख के लागिस, सित्तो कथे सरकार ह काबर? सबले विराट अरपा मइया नदिया हावय। छत्तीसगढ़ के भुइया ह सरक हो जाही, इहां के मनखे मन देवता बन जाही।
शीतल प्रसाद पाटनवार,बिलासपुर
जुन्ना तिहार ल भुलाके मनाबो नवा तिहार
hne_Deva hne_Deva awa_Deva hne_Deva